Bya EDWARD SSERINNYA
BULI mulimi yandyagadde okufuna ku makungula agawera, kuba amakungula amalungi kitegeeza kuyingiza nsimbi nnyingi.
Naye ekimu ku biyinza okuyamba omulimi okufuna amakungula amalungi kwe kusimba ensigo ezembala ate nga nnungi.
Godfrey Katwere, kitunzi mu kkampuni ya NASECO agamba nti, omulimi okusimba ensigo ennungi aba yeewadde obukakafu nti zijja kumera ate asuubira n’amakungula amalungi.
Wabula era alina okukimanya nti, ensigo ennungi okukuwa amakungula agasanyusa olina okuziwereekerezaako ebintu ebirala gamba ng’ebigimusa singa ettaka liba nga si ggimu bulungi, okusimba mu budde, okukoola mu budde ate n’okukungula mu kiseera kuba ate abalimi abamu wano we basuulira obubonero.
Buli lw’osimba ensigo ennungi omanya nti zijja kumera bulungi, tezijja kulumbibwa biwuka nga ku nsigo embi
BY’OGENDERERA NG’OGULA ENSIGO EZ’OKUSIMBA
Wabula John Baptist Malinzi owa Katende Harambe Rural Urban Training Center e Namugongo-Nsawo agamba nti, wadde ng’abatunda ensigo balina obukodyo bw’okukyusakyusa ennaku z’omwezi we ziggweerako ate abamu ne batateerako ddala, wabula gwe kebera ddi lwe ziggwaako waakiri obe ng’otuukirizza obuvunaanyizibwa bwo.
Tomala gagula buli w’osanga, osobola okugendera ddala ku bitebe bya kkampuni oba amaduuka gaabwe amatongole okugeza oyinza okugenda ku NASECO okuliraana Shoprite, ku FICA e Kawempe oba ku Pearl Seeds bajja kukuwa ensigo nga nnungi.
Malinzi agamba nti, ekirala ekirina okwegenderezebwa naddala ku nsigo ya kasooli okugula kasooli nga taleka langi mu kaveera, singa ensigo eba evaako langi n’ekwata mu kaveera eyo gyekengere.
Ye Mw. Zephas Kisubi owa Pearl Seeds e Kitetikka ku ludda e Gayaza agamba nti, okufuna ensigo kuyita mu mitendera.
Okufuna ensigo ezo baleeta ebika eby’enjawulo ebigumira embeera, omusana guba mungi enkuba ntono. Kino kiba kitegeeza nti ekirime kirina okuba nga kikula mangu okusinga ezaaliwo edda ate ofunamu nnyo ate wali ensigo enkadde nga ofuna kitono.
Okulumbibwa obulwadde, ensigo ennungi era ezifuluma ennaku zino tezirumbibwa nnyo birwadde n’ebiwuka.
Okugeza ebijanjaalo ne bw’oba ng’ogenda kubikozesa mu maka go, oba okekkereza enku oba amanda olwo kiba kitegeeza nti obutonde oba tobukosa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn